Autor: Tõnis Palts, ettevõtja
Neljapäev, 16. mai 2019.Loe kommentaare
| KommenteeriEi ole mõtet proovida kasvatada apelsine, kui tuhlis kasvab palju paremini.
Saaremaa kõige konkurentsivõimelisem kaup on saare maa. Saarelisus on kaup, mida on ainult meil. Kõik tootmised, mis toovad materjali sisse ja viivad toodangu välja, kaotavad pikas perspektiivis lõpuks mandril tegutsevatele tootmistele. See ei tähenda muidugi, et nende tublide ettevõtjate loodud töökohtadest tuleks loobuda.
Terve saarlase möistusega tuleb lähtuda sellest, et tekitaks juurde 2000 uut töökohta, mida on lihtne luua ja mis kestavad. Kastame seda lille, mis ise tahab kasvada! Selle tööstusharu nimi on külastusmajandus, mis seisab kahel vaalal: suvesaarlastel ja turistidel.
Praegu arvestatakse külastusmajanduse osatähtust kahjuks valesti. Täielikult on välja jäetud suvesaarlaste panus. Samuti ei arvestata näiteks suurt osa ehitust, transporti, kaubandust, põllumajandust, toiduainetööstust ja palju muud, mis on seotud külastajate teenindamisega.
Suurim reserv peitub praegu hooaja pikendamises. Oluline on, kui pikalt on hotellid ja söögikohad rahvast täis. Isegi üks lisakuu suurendab efektiivsust neljandiku võrra. Paljudele turismitaludele võib see aga olla määrav ellujäämiseks.
Kahjuks ei ole meie võimuses sügisvihmasid edasi lükata, küll aga suudaksime sügise tunnet edasi lükata. Esmalt tulebki eesmärgiks võtta septembri-, oktoobri- ja maikuu täitmine, mis sisuliselt pikendaks turismihooaega kaks korda. Palju reservi on veel kultuuri, spordi ja konverentside vallas. Vaatame, mida saaks teistelt üle lüüa ja mida saaks uut teha!
Olgem ise targad
Pool miljonit eurot turismi toetamiseks vedeleb maas – õigemini küll vees – praamipiletitele väikese külastusmaksu juurdekirjutamise näol. Selle rahaga saaks piltlikult öeldes toetada sadat Tõnu Vaheri jooksu. Oleme targad ja laseme külastajatel ise toetada meie töökohtade loomist! Palju üritusi jääb korraldamata ainult mõne tuhande puuduva euro pärast.
Ei tohi viriseda, et siis läheb jagamise juures kakluseks jne. Alustada tuleb reeglitest ja jagajate määramisest. Väike kaklus – loe: konkurents – tuleb asjale vaid kasuks, kui eesmärk luua töökohti on selgelt püstitatud ja jagamisel seda jälgitakse. Raha kasutataks ainult Saaremaa ürituste ja sihtkoha reklaamiks ning ürituste toetamiseks. Vald ja riik ei tohi „tänutäheks” oma panust vähendada, vaid peaksid proportsionaalselt hoopis lisama.